11. ฐานะการเงินและผลการดำเนินงาน

(1) ข้อมูลทางการเงินโดยสรุป

ผู้สอบบัญชี ซึ่งได้ทำการตรวจสอบงบการเงินของบริษัท ประจำปีสิ้นสุดวันที่ 31 ธันวาคม 2553,
2554 และ 2555 คือ นางสาวพิมพ์ใจ มานิตขจรกิจ ผู้สอบบัญชีรับอนุญาต เลขทะเบียน 4521 แห่ง
บริษัท สำนักงาน เอินส์ท แอนด์ ยัง จำกัด

จากรายงานของผู้ตรวจสอบบัญชีของบริษัทในปี 2553, 2554 และ 2555
ผู้ตรวจสอบบัญชีไม่มีความเห็นใดๆที่เป็นเงื่อนไข หรือข้อจำกัดในการการตรวจสอบบัญชีของบริษัท
โดยผู้ตรวจสอบบัญชีของบริษัทได้มีความเห็นว่า งบการเงินของบริษัทแสดงฐานะทางการเงิน
ผลการดำเนินงาน งบแสดงการเปลี่ยนแปลงในส่วนของผู้ถือหุ้น
และงบกระแสเงินสดสำหรับปีสิ้นสุดวันเดียวกันของ 3 ปีดังกล่าว ได้กระทำขึ้นถูกต้องตามที่ควร
ตามหลักการบัญชีที่รับรองโดยทั่วไป ซึ่งได้ถือปฏิบัติเช่นเดียวกันโดยสม่ำเสมอ

ตารางสรุปงบแสดงฐานะการเงิน งบกำไรขาดทุนเบ็ดเสร็จ และงบกระแสเงินสด ช่วง 3 ปี
ที่ผ่านมา

งบแสดงฐานะการเงิน

[]

งบกำไรขาดทุนเบ็ดเสร็จ

[]

งบกระแสเงินสด

[]

(2) คำอธิบายและการวิเคราะห์ฐานะการเงินและผลการดำเนินงานของผู้บริหาร

ปี 2555 บริษัทมีผลการดำเนินงานเติบโตในทุกด้าน ทั้งรายได้, EBITDA, กำไรสุทธิ
และกระแสเงินสดจากการดำเนินงาน โดยบริษัทมีรายได้รวมในปี 2555 จำนวน 819.57 ล้านบาท
เพิ่มขึ้นจำนวน 113.69 ล้านบาท หรือร้อยละ 16.11 EBITDA จำนวน 481.47 ล้านบาท
เพิ่มขึ้นจำนวน 56.69 ล้านบาท หรือร้อยละ 13.35 และกำไรสุทธิ จำนวน 234.25 ล้านบาท
เพิ่มขึ้นจำนวน 21.91 ล้านบาท หรือร้อยละ 10.32 และมีกระแสเงินสดจากการดำเนินงานสูงถึง
422.01 ล้านบาท เพิ่มขึ้นจำนวน 68.63 ล้านบาท
ซึ่งเป็นผลมาจากการขยายงานทั้งด้านการพัฒนาตลาดใหม่และการเพิ่มพื้นที่บริการ
รวมถึงดีมานด์การใช้วงจรสื่อสารความเร็วสูงยังคงเติบโตขึ้นมากทั้งด้านจำนวนวงจรและแบนด์วิธ
โดยรายได้ขยายตัวมากในกลุ่มผู้ใช้งานประเภทดิจิตอลบรอดแคสต์ และ Private Network
ซึ่งเป็นกลุ่มลูกค้าที่ให้ความสำคัญกับเรื่องของคุณภาพและบริการมากกว่าเรื่องราคา

บริษัทได้ขยายพื้นที่ให้บริการอย่างต่อเนื่อง
ปัจจุบันพื้นที่ให้บริการครอบคลุมพื้นที่ในเขตกรุงเทพมหานคร ปริมณฑล และนิคมอุตสาหกรรม 24 แห่ง
และเมื่อปลายปี 2555 บริษัทได้ลงทุนขยายพื้นที่ให้บริการสู่จังหวัดหัวเมืองใหญ่ทั่วประเทศ เช่น
ชลบุรี, ระยอง, ภูเก็ต, เชียงใหม่, นครราชสีมา, อุดรธานี และขอนแก่น เป็นต้น
ซึ่งจะช่วยให้บริษัทสามารถรองรับลูกค้าได้มากขึ้นและรองรับการเติบโตในระยะยาว นอกจากนี้
บริษัทได้ลงทุนสร้างสำนักงานสาขาภาคตะวันออก, ศูนย์ปฏิบัติการสำรอง
และศูนย์ปฏิบัติการโครงข่าย 8
แห่งทั่วประเทศเพื่อรองรับการขยายบริการในภูมิภาคและรักษาคุณภาพบริการในระดับพรีเมี่ยม

สรุปการลงทุนที่สำคัญในปี 2555

1.  การลงทุนเพื่อขยายขอบเขตการให้บริการเชิงกลยุทธ์ (Strategic Expansion)
    ซึ่งประกอบด้วย การขยายโครงข่ายวงจรสื่อสารเพื่อเพิ่มพื้นที่และรูปแบบการให้บริการ ดังนี้

    1.  การขยายพื้นที่ให้บริการในเขตนิคมอุตสาหกรรม
        ซึ่งเป็นพื้นที่ที่มีศักยภาพและมีผู้ประกอบการ, โรงงานอุตสาหกรรมตั้งอยู่จำนวนมาก
        โดยปัจจุบันบริษัทได้เปิดให้บริการวงจรสื่อสารใน 24 นิคมอุตสาหกรรม แล้วดังนี้

  [] []

(ลำดับที่ 11 – 24 เริ่มเปิดให้บริการในปี 2555)

2.  การขยายพื้นที่ให้บริการในภูมิภาค
    โดยบริษัทได้ดำเนินการติดตั้งโครงข่ายวงจรสื่อสารในภูมิภาคเมื่อปลายปี 2555
    ประกอบด้วยจังหวัดที่เป็นเขตเศรษฐกิจที่สำคัญเพิ่มเติมจากพื้นที่บริการเดิม 10 จังหวัด ได้แก่

  []

  ในปัจจุบันโครงข่ายดังกล่าวได้ติดตั้งเรียบร้อยแล้ว และเริ่มให้บริการได้ในปี 2556
  ทำให้บริษัทสามารถรองรับลูกค้าได้มากขึ้นโดยเฉพาะองค์กรที่มีสำนักงานกระจายอยู่ในจังหวัดดังกล่าว
  ซึ่งมีลูกค้าทำสัญญาเช่าใช้บริการโครงข่ายในภูมิภาคแล้วเช่น บริษัท เคเบิ้ล ไทย โฮลดิ้ง จำกัด
  (มหาชน), ธนาคารออมสิน, ห้างสรรพสินค้า เดอะมอลล์ เป็นต้น นอกจากนี้
  บริษัทได้เพิ่มศูนย์ปฏิบัติการโครงข่าย 8 แห่งทั่วประเทศ
  เพื่อรองรับการขยายบริการในภูมิภาคและรักษาคุณภาพบริการในระดับพรีเมี่ยม ได้แก่ ปราจีนบุรี,
  ราชบุรี, พิษณุโลก, นครราชสีมา, ขอนแก่น, เชียงใหม่, ภูเก็ตและหาดใหญ่

3.  การเปิดบริการวงจรเช่าระหว่างประเทศ โดยติดตั้งโครงข่ายบริเวณชายแดนไทย-กัมพูชา,
    ไทย-มาเลเซีย และไทย-ลาว โดยเริ่มเปิดบริการแล้วเมื่อไตรมาส 2/2555
    และมีลูกค้าเริ่มใช้บริการ แต่จำนวนลูกค้ายังไม่มากนัก อย่างไรก็ตาม
    ตลาดวงจรสื่อสารระหว่างประเทศเป็นตลาดที่มีศักยภาพในอนาคตจากการขยายตัวของการค้าและการลงทุนในภูมิภาค
    จากการพัฒนาประชาคมเศรษฐกิจอาเซียน (Asean Economic Community : AEC)
    นอกจากนี้ การเปิดบริการ 3G เต็มรูปแบบในประเทศไทย
    จะเป็นอีกหนึ่งปัจจัยที่ช่วยกระตุ้นให้เกิดการรับ-ส่งข้อมูลบนโทรศัพท์มือถือเพิ่มมากขึ้น
    ทำให้เกิดความต้องการการเชื่อมต่อสัญญาณอินเตอร์เน็ตกับเว็บไซต์ทั้งในประเทศและต่างประเทศจากผู้ให้บริการโทรศัพท์มือถือเพิ่มขึ้นตามไปด้วย

2.  โครงการสร้างสำนักงานสาขาภาคตะวันออกและศูนย์ปฏิบัติการสำรอง ซึ่งเป็นการสร้างอาคาร
    2 ชั้น มีพื้นที่ใช้สอยประมาณ 1,000 ตารางเมตร ในเขต Data Park Zone
    นิคมอุตสาหกรรมอมตะนคร
    เพื่อใช้เป็นสำนักงานสาขาและศูนย์บริการในการรองรับการขยายตลาดภายในพื้นที่นิคมอุตสาหกรรมที่ตั้งอยู่ในภาคตะวันออกและเสริมศักยภาพความเป็นเลิศด้านการให้บริการวงจรสื่อสาร
    และยังสามารถใช้เป็นศูนย์ปฏิบัติการเครือข่ายสำรอง (Disaster Recovery Operation
    Center : DROC) เพื่อรองรับเหตุการณ์ฉุกเฉินในสถานการณ์ต่างๆ
    ตามแผนการดำเนินธุรกิจต่อเนื่อง (Business Continuity Plan : BCP)
    ของบริษัทเพื่อสร้างความมั่นใจแก่ลูกค้าว่าจะได้รับการบริการในระดับพรีเมี่ยม
    โครงการนี้ได้เริ่มก่อสร้างในไตรมาส 3/2555
    และกำหนดการก่อสร้างแล้วเสร็จพร้อมใช้งานในไตรมาส 1/2556

โครงการเหล่านี้จะช่วยเสริมศักยภาพของบริษัทในการตอบสนองความต้องการบริการวงจรสื่อสารความเร็วสูงจากลูกค้าได้ครอบคลุมมากขึ้นและรองรับการเติบโตของตลาดวงจรสื่อสารในอนาคต
โดยบริษัทใช้เงินทุนสำหรับการลงทุนในโครงการเหล่านี้จากเงินสด เงินลงทุนระยะสั้น
และกระแสเงินสดจากการดำเนินงาน นอกจากนี้
บริษัทได้รับการสนับสนุนทางการเงินแบบไม่ต้องมีหลักทรัพย์ค้ำประกัน (Clean Basis)
จากธนาคารพาณิชย์ ในรูปแบบวงเงินออกหนังสือค้ำประกัน วงเงินสินเชื่อเงินเบิกเกินบัญชี
(Overdraft) สินเชื่อตั๋วสัญญาใช้เงิน และวงเงินกู้ระยะยาวเป็นจำนวนรวม 437.5 ล้านบาท
เพื่อเป็นเงินทุนหมุนเวียนและรองรับโครงการลงทุนเหล่านี้ ซึ่ง ณ วันที่ 31 ธันวาคม 2555
บริษัทยังไม่มียอดเงินกู้คงค้าง

รายได้รวม

รายได้รวมในปี 2555 มีจำนวนเท่ากับ 819.97 ล้านบาท เพิ่มขึ้นจำนวน 113.69 ล้านบาท
หรือร้อยละ 16.11 เมื่อเทียบกับปี 2554 ซึ่งมีจำนวน 705.88 ล้านบาท
สาเหตุหลักมาจากการเพิ่มขึ้นของรายได้จากการให้บริการให้เช่าวงจร ซึ่งเป็นรายได้หลักของบริษัท

รายได้จากการให้บริการให้เช่าวงจร : แยกตามประเภทการใช้งานวงจร

[]

รายได้จากการให้บริการให้เช่าวงจรในปี 2555 มีจำนวนเท่ากับ 771.24 ล้านบาท เพิ่มขึ้นจำนวน
116.05 ล้านบาท หรือร้อยละ 17.71 เมื่อเทียบกับปี 2554 ซึ่งมีจำนวน 655.19 ล้านบาท
เป็นผลมาจากการเพิ่มขึ้นทั้งในด้านจำนวนวงจรและ Bandwidth
โดยบริษัทได้ขยายพื้นที่ในการให้บริการและพัฒนาคุณภาพโครงข่ายอย่างต่อเนื่อง
เพื่อสนองตอบความต้องการลูกค้าให้ได้มากขึ้น
และดีมานด์การใช้วงจรสื่อสารความเร็วสูงในตลาดการใช้งานหลายประเภทยังคงเติบโตขึ้นมาก
โดยเฉพาะในกลุ่มผู้ใช้งานประเภทดิจิตอลบรอดแคสต์ และ Private Network
ซึ่งมีอัตราการเติบโตร้อยละ 125.84 และ 41.80 ตามลำดับ ส่วนในกลุ่ม Internet Access
แม้จะมีการแข่งขันด้านราคารุนแรงขึ้น แต่บริษัทสามารถเพิ่มได้ทั้งจำนวนลูกค้าและแบนด์วิธ
จึงมีอัตราการเติบโตร้อยละ 5.22

ในปี 2555 รายได้จากการขายอุปกรณ์ให้กับลูกค้ามีจำนวนเท่ากับ 4.62 ล้านบาท
ส่วนรายได้จากค่าบริหารจัดการและให้บริการบำรุงรักษาโครงข่ายเป็นรายได้ตามสัญญาให้บริการบำรุงรักษาโครงข่ายตามสัญญาระยะยาว
มีจำนวนเท่ากับ 32.06 ล้านบาท

รายได้อื่นของบริษัทในปี 2555 มีจำนวนเท่ากับ 11.66 ล้านบาท
โดยส่วนใหญ่เป็นดอกเบี้ยรับจากเงินฝากและตั๋วแลกเงินระยะสั้น

ต้นทุนบริการและขาย

ต้นทุนบริการและขายในปี 2555 มีจำนวน 323.92 ล้านบาท เพิ่มขึ้นจากปี 2554 จำนวน 79.48
ล้านบาท อัตราต้นทุนบริการและขายต่อรายได้จากการให้บริการและขายในปี 2555 และ 2554
คิดเป็นร้อยละ 39.52 และ 34.63 ตามลำดับ สาเหตุหลักที่เพิ่มขึ้นเนื่องมาจากในปี 2555
บริษัทมีการขยายพื้นที่ให้บริการครั้งใหญ่รายละเอียดตามโครงการลงทุนที่ได้กล่าวข้างต้น
และต้นทุนบางส่วนยังไม่ได้ทำให้เกิดรายได้เต็มที่ในปี 2555 โดยต้นทุนที่เพิ่มขึ้นส่วนใหญ่เกิดจาก
ค่าเสื่อมราคาโครงข่ายและอุปกรณ์ ค่าใช้จ่ายพนักงาน
ค่าเสื่อมราคาโครงข่ายและอุปกรณ์ที่รวมในต้นทุนในปี 2555 มีจำนวน 154.70 ล้านบาท
เพิ่มขึ้นจากปี 2554 จำนวน 50.57 ล้านบาท
ค่าใช้จ่ายที่เกี่ยวข้องกับพนักงานแผนกวิศวกรรมมีจำนวน 51.20 ล้านบาท เพิ่มขึ้นจากปี 2554
จำนวน 14.64 ล้านบาท ส่วนต้นทุนอื่นที่เพิ่ม เช่น ค่าเช่าวงจรเพิ่มเติมจากการไฟฟ้าฝ่ายผลิต
ค่าดำเนินการขอสิทธิแห่งทาง ค่าพาดสาย ค่าใช้จ่ายแรกเข้าสำหรับการเข้าติดตั้งอุปกรณ์ในอาคาร
ค่าเช่าพื้นที่ site เป็นต้น
และค่าธรรมเนียมกองทุนพัฒนากิจการโทรคมนาคมเพื่อประโยชน์สาธารณะ (USO) ที่มีอัตราร้อยละ
3.75 ของรายได้จากการให้บริการซึ่งเพิ่มขึ้นตามจำนวนรายได้

ค่าใช้จ่ายในการบริการ

ค่าใช้จ่ายในการบริการในปี 2555 มีจำนวน 41.49 ล้านบาท เพิ่มขึ้นจากปี 2554 จำนวน 13.03
ล้านบาท อัตราค่าใช้จ่ายในการบริการต่อรายได้รวมในปี 2555 และ 2554 คิดเป็นร้อยละ 5.06
และ 4.03 ตามลำดับ
ค่าใช้จ่ายในการบริการที่เพิ่มขึ้นเนื่องจากค่าใช้จ่ายพนักงานในฝ่ายขายและการตลาด
ค่าใช้จ่ายในการจัดกิจกรรมทางการตลาดและการจัดกิจกรรมสร้างความสัมพันธ์กับลูกค้า เป็นต้น

ค่าใช้จ่ายในการบริหาร

ค่าใช้จ่ายในการบริหารในปี 2555 มีจำนวน 147.29 ล้านบาท เพิ่มขึ้น 19.56 ล้านบาทจากปี
2554 ทั้งนี้อัตราค่าใช้จ่ายในการบริหารต่อรายได้รวมในปี 2555 ลดลงเล็กน้อย
โดยอัตราค่าใช้จ่ายในการบริหารต่อรายได้รวมในปี 2555 และ 2554 คิดเป็นร้อยละ 17.97 และ
18.10 ตามลำดับ
ค่าใช้จ่ายในการบริหารที่เพิ่มขึ้นส่วนใหญ่เกิดจากการเพิ่มขึ้นของจำนวนผู้บริหารและพนักงาน
อัตราค่าตอบแทน ค่าที่ปรึกษา ค่าเสื่อมราคาอุปกรณ์สำนักงาน
และค่าเสื่อมราคาซอฟแวร์เพิ่มขึ้นจากการลงทุนปรับปรุงระบบซอฟแวร์เพื่อเพิ่มประสิทธิภาพของระบบงาน
และรองรับการขยายงาน เป็นต้น

กำไรขั้นต้น, กำไรจากการดำเนินงาน และกำไรสุทธิ

ในปี 2555 บริษัทมีกำไรขั้นต้นจำนวน 483.99 ล้านบาท เพิ่มขึ้นจำนวน 35.65 ล้านบาท
หรือร้อยละ 7.95 จากปี 2554 EBITDA ในปี 2555 มีจำนวน 479.87 ล้านบาท เพิ่มขึ้น 55.09
ล้านบาท หรือร้อยละ 12.97 จากปีก่อน
เป็นผลมาจากการที่บริษัทสามารถขยายฐานลูกค้าและพื้นที่การให้บริการเพิ่มขึ้น

ภาษีเงินได้นิติบุคคลในปี 2555 มีจำนวน 72.28 ล้านบาท ลดลงจากปี 2554 จำนวน 20.42
ล้านบาท เนื่องจากในปี 2555 อัตราภาษีเงินได้นิติบุคคลลดลงจากร้อยละ 30 เป็นร้อยละ 23

กำไรสุทธิ ในปี 2555 มีจำนวน 234.25 ล้านบาท กำไรสุทธิเพิ่มขึ้น 21.91 ล้านบาท
หรือเพิ่มขึ้นร้อยละ 10.32 จากปี 2554 ซึ่งมีจำนวน 212.34 ล้านบาท

งบแสดงฐานะการเงิน

สินทรัพย์

ณ วันที่ 31 ธันวาคม 2555 บริษัทมีสินทรัพย์รวมทั้งสิ้น 1,514.31 ล้านบาท เพิ่มขึ้น 140.00
ล้านบาท จากสิ้นปี 2554 โดยมีสาเหตุหลักมาจากอุปกรณ์โครงข่ายเพิ่มขึ้น 275.45 ล้านบาท
และที่ดิน อาคารและอุปกรณ์เพิ่มขึ้น 78.58 ล้านบาท จากการลงทุนขยายพื้นที่ให้บริการ
การสร้างศูนย์บริการและสำนักงานสาขา ในขณะที่เงินสด
รายการเทียบเท่าเงินสดและเงินลงทุนระยะสั้น ลดลงเนื่องจากการลงทุนดังได้กล่าวข้างต้น
และมีการจ่ายเงินปันผลแก่ผู้ถือหุ้นในปี 2555 รวมจำนวน 158.94 ล้านบาท

หนี้สินและส่วนของผู้ถือหุ้น

หนี้สิน

ณ วันที่ 31 ธันวาคม 2555 บริษัทมีหนี้สินรวม 326.44 ล้านบาท เพิ่มขึ้น 64.73 ล้านบาทจากสิ้นปี
2554
โดยมีสาเหตุหลักมาจากการเพิ่มขึ้นของเจ้าหนี้การค้าและเจ้าหนี้อื่นเนื่องจากการซื้ออุปกรณ์โครงข่ายเพิ่มขึ้น
และค่าธรรมเนียม USO ค้างจ่าย และสำรองผลประโยชน์ระยะยาวของพนักงานเพิ่มขึ้น
ส่วนภาษีเงินได้นิติบุคคลค้างจ่ายลดลง 17.33 ล้านบาท เนื่องจากอัตราภาษีเงินได้นิติบุคคลลดลง

ส่วนของผู้ถือหุ้น

ส่วนของผู้ถือหุ้นรวม ณ วันที่ 31 ธันวาคม 2555 มีจำนวน 1,187.87 ล้านบาท เพิ่มขึ้น 75.27
ล้านบาทจากสิ้นปี 2554 เป็นผลมาจากกำไรสุทธิจากการดำเนินงานปี 2555
หักด้วยเงินปันผลจ่ายและสำรองค่าใช้จ่ายผลประโยชน์พนักงานสะสม

กระแสเงินสด

ในปี 2555 บริษัทมีกระแสเงินสดจากการดำเนินงานที่ดีมาก
โดยกระแสเงินสดจากการดำเนินงานสูงถึง 422.01 ล้านบาท เพิ่มขึ้นจำนวน 68.63 ล้านบาท
สอดคล้องกับการเติบโตของรายได้

เงินสดใช้ไปในกิจกรรมลงทุน มีจำนวน 268.03 ล้านบาท
โดยเป็นการลงทุนสร้างโครงข่ายและอุปกรณ์เพื่อขยายโครงข่ายการให้บริการ
รวมถึงการลงทุนสร้างศูนย์บริการและสำนักงานสาขารวม 499.02 ล้านบาท และเงินลงทุนชั่วคราว
ซึ่งเป็นเงินฝากระยะสั้นลดลงจำนวน 220 ล้านบาท

เงินสดสุทธิใช้ไปในกิจกรรมจัดหาเงินมีจำนวน 160.02 ล้านบาท
สาเหตุหลักจากการจ่ายเงินปันผลรวมจำนวน 158.94 ล้านบาท ดังนั้น
เงินสดและรายการเทียบเท่าเงินสดปลายงวดมีจำนวน 165.29 ล้านบาท
ลดลงระหว่างงวดเป็นจำนวน 6.04 ล้านบาท

อัตราส่วนทางการเงิน

[]